Obama: Paqja me palestinezët, e ardhmja e Izraelit
Presidenti Obama niset sot për në Jordani, ku do të zhvillojë bisedime me Mbretin Abdullah mbi përpjekjet e paqes në Lindjen e Mesme, Sirinë dhe reformat politike dhe ekonomike.
Presidenti Barak Obama largohet sot nga Izraeli për në Jordani, ndalesa e tij e dytë e turneut të vizitave në Lindjen e Mesme. Korrespondenti i Zërit të Amerikës, Dan Robinson na informon se zoti Obama u tha dje izraelitëve se palestinezët meritojnë një shtet të pavarur dhe se e ardhmja e Izraelit varet në ndërtimin e një paqeje të qendrueshme. I ndërprerë hera herës nga duartrokitjet dhe një moment nga një protestues, fjalimi kishte si qëllim të nxiste bresin e ri të izraelitëve ta shikojnë të ardhmen e tyre në nëj rajon gjithnjë e më të paqendrueshëm. Zoti Obama sugjeroi se e ardhmja duhet të përfshijë marrjen parasysh të rreziqeve për arritjen e një paqeje të qendrueshme me një shtet të pavarur dhe të mirëorganizuar palestinez krahas një Izraeli të sigurt. Presidenti Obama tha se do të ishte më e lehtë për t’i ofruar mbështetje të pakushtëzuar Izraelit, por ai ofroi këshillën e tij si një mik që është thellësisht i shqetësuar dhe i angazhuar për të ardhmen e Izraelit. Ai tha se Izraeli ka përballë sfida të mëdha politike në botën Arabe dhe ndryshimin të demografisë në Lindjen e Mesme. Duke u angazhuar për një paqe të qendrueshme me palestinezët, izraelitët mund të shmangin izolimin dhe ndikimin e ekstremizmit. Zoti Obama shtoi se sigurimi i Izraelit duhet të jetë esencial për arritjen e çdo marrëveshjeje dhe Izraeli do të ketë gjithnjë mbështetjen e Shteteve të Bashkuara. Më herët në Bregun e pushtuar Perëndimor, zoti Obama u takua me Presidentin Mahmoud Abbas. Ai u bëri thirrje palestinezëve dhe izraelitëve të mos ngrijnë në “pozicionet e vjetra”, duke bllokuar kështu negociatat e paqes. Presidenti Abas tha se politika izraelite e vendbanimeve është pengesa kryesore për zgjidhjen me dy shtete. Sot, Presidenti Obama viziton memorialin e viktimave të Holokaustit në Iad Vashem dhe bë një kurorë në varret e udhëheqësve izraelitë. Ai do të kthehet gjithashtu në Bregun Perëndimor për të vizituar Kishën e Lindjes në Bethlehem. Zoti Obama niset pastaj për në Jordani, ku do të zhvillojë bisedime me Mbretin Abdullah mbi përpjekjet e paqes në Lindjen e Mesme, Sirinë dhe reformat politike dhe ekonomike.